**Vojtěch Polák** (s. 27. kesäkuuta 1985 Ostrov nad Ohří, Tšekkoslovakia) on tšekkiläinen jääkiekkoilija. Hän on pelipaikaltaan vasen laitahyökkääjä. Polák suurimmat vahvuudet löytyvät maalintekotaidoista. Hänet on kuitenkin varsinkin nuorempana tunnettu hieman huonompana joukkuepelaajana. Polák on pelannut urallaan ulkomailla myös Pohjois-Amerikassa, Sveitsissä ja Suomessa.

Ura
---

### Seuraura

Polák on HC Karlovy Varyn kasvatti. Hän debytoi kaudella 2000–2001 vain 15-vuotiaana seuran Extraliga-joukkueessa, jossa Polák pelasi kaksi ottelua. Kaudella 2001–2002 hän pelasi siellä yhdeksän runkosarjaottelua tehopistein 1+1=2. Kausi 2002–2003 oli Polákille ensimmäinen kokonainen Extraligassa ja hän teki 41 runkosarjaottelussa tehot 7+9=16. Dallas Stars varasi Polákin toisella kierroksella 36. pelaajana NHL:n varaustilaisuudessa 2003. Kaudella 2003–2004 hän pelasi Karlovy Varyn lisäksi myös yhden ottelun HC Sparta Prahassa ja kaudella 2004–2005 Polák pelasi myös HC Dukla Jihlavassa sekä ssarjatasoa alempana 1. česká hokejová ligan SK Kadaňissa.

Kaudeksi 2005–2006 Polák siirtyi kolmivuotisella tulokassopimuksella Dallas Starsin organisaatioon. Hän pelasi kautensa suurimmaksi osaksi farmijoukkue Iowa Starsissa, AHL:ssä, jossa tulokaskausi toi 60 runkosarjaottelussa tehot 12+22=34 sekä kolmessa playoff-ottelussa yhden syöttöpisteen. Polák pelasi kauden aikana myös kolme ensimmäistä NHL-otteluaan. Hän teki NHL-debyyttinsä 22. lokakuuta 2005 Calgary Flamesia vastaan. Kaudella 2006–2007 Polák oli Iowan toiseksi paras pistemies Junior Lessardin jälkeen tehoilla 17+28=45. Hän pelasi kauden aikana kaksi NHL-ottelua. Kesken viimeisen sopimuskautensa 2007–2008 Polák palasi kotimaahansa ja kasvattajaseuraansa HC Karlovy Varyyn. Kaudella 2008–2009 hän jatkoi Extraliga-uraansa HC Třinecin paidassa. Polák oli tehoilla 21+13=34 joukkueen toiseksi paras maalintekijä ja neljänneksi paras pistemies. Kaudella 2010–2011 hän teki Extraligan yhden kauden piste-ennätyksensä tehoilla 15+21=36. Polák voitti kauden päätteeksi Tšekin-mestaruuden.

Polák aloitti kauden 2011–2012 aluksi neljän viikon mittaisella sopimuksella Sveitsin National League A:n Kloten Flyersissa, mutta lokakuussa 2011 sitä jatkettiin joulutaukoon asti. Hän edusti joukkuetta myös Spengler Cupissa. Jouluaatonaattona Polák siirtyi loppukaudeksi samassa liigassa pelaavaan SCL Tigersiin. Kauden 2012–2013 hän aloitti kotimaassaan KLH Chomutovin riveissä. Marraskuussa 2012 Polák palasi lainalle kasvattajaseuraansa HC Karlovy Varyyn ja helmikuussa 2012 hän siirtyi loppukaudeksi NLA-joukkue HC Davosiin.

Kaudeksi 2013–2014 Polák siirtyi KHL:n latvialaisjoukkue Dinamo Riian riveihin. Yhdeksän pelaamansa ottelun jälkeen marraskuussa 2013 joukkue purki hänen sopimuksensa. Tammikuussa 2012 Polák palasi HC Třineciin. Hän pelasi runkosarjan lopun lähes piste per peli -tahdilla tehden 18 ottelussa 17 tehopistettä. Syys-lokakuun 2014 vaihteessa Polák siirtyi vuoden mittaisella ja kahden kuukauden koeajan sisältäneellä sopimuksella SM-liigajoukkue Tampereen Ilvekseen oltuaan vapaana agenttina alkukauden 2014–2015. Hän oli joukkueen toiseksi paras pistemies Sami Sandellin jälkeen tehoilla 14+23=37. Kaudeksi 2015–2016 Polák siirtyi jatkamaan SM-liigauraansa vuoden mittaisella sopimuksella Hämeenlinnan Pallokerhoon, mutta siirtotakarajalla helmikuussa 2016 hän siirtyi kuitenkin loppukaudeksi Saimaan Pallon riveihin.

Polák siirtyi syyskuussa 2016 KHL-joukkue Severstal Tšerepovetsiin oltuaan ilman sopimusta alkukauden 2016–2017.

### Maajoukkueura

Polák pelasi alle 20-vuotiaiden MM-kilpailuissa vuonna 2004 sekä alle 18-vuotiaiden MM-kilpailuissa vuonna 2003, jossa hän jakoi Tšekin sisäisen pistepörssin neljän muun pelaajan kanssa tehoilla 3+2=5. Polák on pelannut myös Tšekin A-maajoukkueessa kolme ottelua. Hän teki A-maajoukkuedebyyttinsä 15. joulukuuta 2011 kotimaansa Chomutovissa pelatussa Channel One Cupin avausottelussa Ruotsia vastaan.

Muuta
-----

Polákin pikkuveli Tomáš on entinen jääkiekkoilija, joka pelasi yhden Extraliga-ottelun HC Karlovy Varyssa kaudella 2012–2013. Veljesten isä Vojtěch Sr. pelasi omalla urallaan Tšekkoslovakian alemmissa sarjoissa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2000–2001 | HC Karlovy Vary | ČEL | 2 | 0 | 0 | 0 | 0 | – | – | – | – | – |
| 2001–2002 | HC Karlovy Vary | ČEL | 9 | 1 | 1 | 2 | 2 | – | – | – | – | – |
| 2002–2003 | HC Karlovy Vary | ČEL | 41 | 7 | 9 | 16 | 51 | – | – | – | – | – | U18 | 6 | 3 | 2 | 5 | 18 |
| 2003–2004 | HC Karlovy Vary | ČEL | 45 | 1 | 8 | 9 | 42 | – | – | – | – | – | JMM | 6 | 1 | 0 | 1 | 4 |
|  | HC Sparta Praha | ČEL | 1 | 1 | 0 | 1 | 0 | – | – | – | – | – |
| 2004–2005 | SK Kadaň | Tšekki I | 7 | 1 | 2 | 3 | 39 | – | – | – | – | – |
|  | HC Karlovy Vary | ČEL | 26 | 1 | 5 | 6 | 4 | – | – | – | – | – |
|  | HC Dukla Jihlava | ČEL | 16 | 1 | 2 | 3 | 12 | – | – | – | – | – |
| 2005–2006 | Iowa Stars | AHL | 60 | 12 | 22 | 34 | 41 | 3 | 0 | 1 | 1 | 0 |
|  | Dallas Stars | NHL | 3 | 0 | 0 | 0 | 0 | – | – | – | – | – |
| 2006–2007 | Iowa Stars | AHL | 67 | 17 | 28 | 45 | 48 | 7 | 1 | 0 | 1 | 8 |
|  | Dallas Stars | NHL | 2 | 0 | 0 | 0 | 0 | – | – | – | – | – |
| 2007–2008 | Iowa Stars | AHL | 35 | 6 | 10 | 16 | 18 | – | – | – | – | – |
|  | HC Karlovy Vary | ČEL | 5 | 1 | 0 | 1 | 4 | 19 | 1 | 3 | 4 | 8 |
| 2008–2009 | HC Třinec | ČEL | 45 | 21 | 13 | 34 | 42 | 5 | 0 | 1 | 1 | 6 |
| 2009–2010 | HC Třinec | ČEL | 49 | 10 | 9 | 19 | 48 | 5 | 0 | 1 | 1 | 6 |
| 2010–2011 | HC Třinec | ČEL | 48 | 15 | 21 | 36 | 30 | 18 | 3 | 4 | 7 | 18 |
| 2011–2012 | Kloten Flyers | NLA | 32 | 9 | 10 | 19 | 16 | – | – | – | – | – |
|  | SCL Tigers | NLA | 12 | 4 | 4 | 8 | 6 | – | – | – | – | – |
| 2012–2013 | KLH Chomutov | ČEL | 11 | 1 | 3 | 4 | 12 | – | – | – | – | – |
|  | HC Karlovy Vary | ČEL | 16 | 4 | 2 | 6 | 35 | – | – | – | – | – |
|  | HC Davos | NLA | 5 | 0 | 1 | 1 | 2 | 2 | 0 | 1 | 1 | 0 |
| 2013–2014 | Dinamo Riika | KHL | 9 | 0 | 3 | 3 | 4 | – | – | – | – | – |
|  | HC Třinec | ČEL | 18 | 7 | 10 | 17 | 12 | 11 | 5 | 2 | 7 | 8 |
| 2014–2015 | Ilves | SM-liiga | 47 | 14 | 23 | 37 | 14 | 2 | 0 | 1 | 1 | 2 |
| 2015–2016 | HPK | SM-liiga | 49 | 10 | 17 | 27 | 22 | – | – | – | – | – |
|  | SaiPa | SM-liiga | 9 | 4 | 2 | 6 | 8 | 3 | 0 | 0 | 0 | 2 |
| 2016–2017 | Severstal Tšerepovets | KHL | 42 | 9 | 13 | 22 | 30 | – | – | – | – | – |
| 2017–2018 | Jugra Hanty-Mansijsk | KHL | 18 | 2 | 4 | 6 | 4 | – | – | – | – | – |
| 2018–2019 | Admiral Vladivostok | KHL | 48 | 9 | 6 | 15 | 24 | – | – | – | – | – |
| 2019–2020 | HC Karlovy Vary | ČEL | 38 | 12 | 9 | 21 | 22 | 2 | 1 | 1 | 2 | 2 |
| 2020–2021 | HC Vítkovice | ČEL | 11 | 0 | 1 | 1 | 6 | – | – | – | – | – |
|  | AIK IF | Allsvenskan | 10 | 0 | 1 | 1 | 6 | – | – | – | – | – |
| 13 kautta | yhteensä | ČEL | 381 | 83 | 93 | 176 | 322 | 60 | 10 | 12 | 22 | 42 |
| 4 kautta | yhteensä | KHL | 117 | 20 | 26 | 46 | 63 | – | – | – | – | – |
| 3 kautta | yhteensä | AHL | 162 | 35 | 60 | 95 | 107 | 10 | 1 | 1 | 2 | 8 |
| 2 kautta | yhteensä | SM-liiga | 105 | 28 | 42 | 70 | 44 | 5 | 0 | 1 | 1 | 4 |
| 2 kautta | yhteensä | NLA | 49 | 13 | 15 | 28 | 24 | 2 | 0 | 1 | 1 | 0 |
| 2 kautta | yhteensä | NHL | 5 | 0 | 0 | 0 | 0 | – | – | – | – | – |

Lähteet
-------

* Vojtěch Polák The Internet Hockey Databasessa (englanniksi)
* Vojtěch Polák Legends of Hockey -sivustolla (englanniksi)
* Vojtěch Polák *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7  Vojtěch Polák *Elite Prospects*. Everysport Media Group AB.  (englanniksi)
2. ↑  Varaustilaisuuden ensimmäinen päivä – Fleury ykkösvaraus *Jatkoaika.com*.  22.6.2003. Jatkoaika r.y. Viitattu 1.10.2014.
3. ↑  NHL:ssä tapahtuu, 3. elokuuta: Rucinskylle jatkopahvi *Jatkoaika.com*.  3.8.2005. Jatkoaika r.y. Viitattu 11.10.2015.
4. ↑  Vojtěch Polák The Internet Hockey Databasessa (englanniksi)
5. ↑  Die SCL Tigers verpflichten bis Ende Saison Vojtech Polák  23.12.2011. SCL-Tigers.  Arkistoitu 6.10.2014. Viitattu 1.10.2014. (saksaksi)
6. ↑  Piráti získali útočnou posilu. Ze Švýcarska se do ligy vrací forvard Vojtěch Polák  3.9.2012. Pirátů Chomutov. Viitattu 1.10.2014. (tšekiksi)
7. ↑  DINAMO sastāvu papildina čehs Polaks  18.9.2013. Dinamo Rīga.  Arkistoitu 6.10.2014. Viitattu 1.10.2014. (latviaksi)
8. ↑  Šķiras DINAMO RĪGA un Polaka ceļi  3.11.2013. Dinamo Rīga.  Arkistoitu 6.10.2014. Viitattu 1.10.2014. (latviaksi)
9. ↑  Stebel, Martin: Vracím se hrozně rád, říká Vojtěch Polák  2.1.2014. HC Oceláři Třinec. Viitattu 1.10.2014. (tšekiksi)
10. ↑  Tšekkihyökkääjä koeajalla Ilvekseen *Jatkoaika.com*.  1.10.2014. Jatkoaika r.y. Viitattu 1.10.2014.
11. ↑  Vojtech Polak on HPK:n uusin hankinta *Jatkoaika.com*.  27.7.2015. Jatkoaika r.y. Viitattu 31.7.2015.
12. ↑  SaiPa vahvisti rivejään tšekkihyökkääjällä *Jatkoaika.com*.  15.2.2016. Jatkoaika r.y. Viitattu 16.2.2016.
13. ↑  Liigassa viime kaudella yli 30 pistettä iskenyt hyökkääjä siirtyy KHL:ään  15.9.2016. SuomiKiekko. Viitattu 15.9.2016.